ПРОГРАМА НА БКИ-ПРАГА ЗА ЮНИ 2014 Г.

ПРОДЪЛЖАВА ИЗЛОЖБАТА „РИСУНКАТА. УТВЪРДЕНИ СЪВРЕМЕННИ БЪЛГАРСКИ ХУДОЖНИЦИ

Галерията на БКИ-Прага, ул. Климентска 6, Прага 1

Изложбата „Рисунката. Утвърдени съвременни български художници” се организира от  Министерство на културата – галерия "Средец", БКИ-Прага и софийската галерия "Финес". В експозицията със свои творби участват: акад. Светлин Русев, проф. Станислав Памукчиев, проф. Греди Асса, проф. Николай Майсторов, Захари Каменов, проф. Любомир Каралеев, Иван Нинов, Андрей Янев, доц. Димо Колибаров, Атанас Атанасов, Петринел Гочев, Стоимен Стоилов, Надежда Кутева, Явора Петрова, Долорес Дилова, проф. Десислава Минчева, Емануела Ковач.

Експозицията съдържа над 45 рисунки (застъпени в цялото си многообразие: акварелни, цветни, черно-бели), повечето от които творците са рисували специално за тази изложба. 

Изложбата продължава до 6.6.2014 г.

„ЧУДНО ЧУДО С ЧУДОМИР“, моноспектакъл по разкази на Чудомир
Четвъртък, 5.6.2014 г., 18 часа

Залата на БКИ-Прага, ул. Климентска 6, Прага 1

Представлението е на български език

Моноспектакъл на актьора Стоян Памуков и среща с неповторимите герои на големия български писател-хуморист Чудомир, който наравно с Алеко Константинов е любимец на поколения Българи. Постановка на известния български режисьор Симеон Димитров. 
Стоян Памуков възкресява героите на Чудомир като наши съвременници. Спектакълът пресъздава панорама на националния характер на българина, събрана в няколко комични образа – на социалдемократа Кольо Качуля (и страстта към политиката), на махленската клюкарка кака Сийка (жълтата журналистика в зародиш), на провинциалния бохем чичо Минчо и героите от разказа „Де оня глас“.

Актьорът Стоян Памуков продължава традицията на големи комедийни актьори като Г. Калоянчев, Г. Парцалев и други със своето сценично майсторство.
„КОСТЮМИ, СКИЦИ И ИЛЮСТРАЦИИ“. ИЗЛОЖБА НА ЮЛИЯН ТАБАКОВ
Четвъртък, 12.6.2014 г., 18 часа

Галерията на БКИ-Прага, ул. Климентска 6, Прага 1
Юлиян Табаков е сценограф, режисьор, дизайнер и илюстратор. Завършва Средното художествено училище за приложни изкуства в София със специалността Детски играчки, по-късно – специалността Сценография в НХА и Скулптура в ENS des Beaux-Arts. Първата професионална изява на Юлиян Табаков като сценограф е авторският му спектакъл „Три сестри“ по А. П. Чехов – постановка на НДТ „Сълза и смях“ (сезон 1999-2000 г.)
Пред публиката в Прага сценографът се представи нетрадиционно – най-напред с премиерата на дебютния си документален филм „Цветанка“ (2012), който бе част от програмата на Шестия фестивал на съвременното българско кино 2014, а месец по-късно, поради големия зрителски интерес, имаше своята втора прожекция в Прага, в рамките на поредицата „Киноклуб БКИ“.

Изложбата включва костюми от няколко театрални представления в България и чужбина: „Младият принц и истината“ по текст на Жан-Клод Крие (реж. Петър Кауков, в Столичен куклен театър, 2012), „Зимна приказка“ от Уилям Шекспир (реж. Етиен Гласе, в Градския театър на град Упсала, Швеция, 2008) и „Нощта на трибалдите“ от Пер Олоф Енквист (реж. Киа Берглунд, в Театъра „Вестернорланд“, Сундсвал, Швеция, 2012).
Скиците са от представленията „Веселите уиндзорки“ по Уилям Шекспир (реж. Ръсел Болам, Народен театър „Иван Вазов“,2013) и The Total Fucking Death Experience (колективен проект на екипа на Театър „Гильотин“, реж. Киа Берглунд, 2005). Изложбата включва и илюстрации от книгата „Детска стая“, която съдържа цикъл песни от композитора М. Мусоргски.
Изложбата ще продължи до 5.7.2014 г.
НОЩТА НА МУЗЕИТЕ В ПРАГА

Събота, 14.6.2013, от 19 до 01 часа

Галерията на БКИ-Прага, ул. „Климентска“ 6, Прага 1

Българският културен институт в Прага отново участва в Нощта на музеите в Прага. Този път галерията на Института предлага на посетителите изложбата на Юлиян Табаков „Костюми, скици и илюстрации“. Експозицията включва сценични костюми, скици и илюстрации по произведения на автори като У. Шескпир, М. Мусоргски, Жан-Клод Крие, П. О. Енквист и др.

Юлиян Табаков ще представи лично своите творби пред посетителите в Нощта на музеите – от 20 до 21 часа и от 22 до 23 часа.
През 2014 г. Галерията на БКИ-Прага е един от 68-те обекта в програмата на събитието, сред които са включени 39 музея, галерии и други културни институции. 
http://www.prazskamuzejninoc.cz/2014/
КОНЦЕРТ НА БЪЛГАРСКАТА ГРУПА „ОРАТНИЦА“ НА ПРЕСТИЖНИЯ ФЕСТИВАЛ „UNITED ISLANDS IN PRAGUE“

Петък, 20.6.2014 г., 17 часа
World Stage, Стршелецки остров, Прага 1
Със съдействието на БКИ-Прага българската група „Оратница“ участва на престижния пражки музикален фестивал, който се провежда от 2004 г. и има висок международен престиж.

„Оратница“ съчетава мотиви от български и австралийски фолклор, дъбстеп, дръм енд бейс, хип-хоп и други стилове. Името на групата идва от народния обичай Оратница, изпълняван преди Сирни заговезни. Създадена е през 2009 година, когато е първият им концерт, а през февруари 2010 година групата печели София Фюжън Рали. Участва в едни от най-големите фестивали в България – „Spirit of Burgas“, „Beglika free fest“ и други. Музикантите интерпретират по различен начин българската народна музика, като добавят към познатите тъпан и кавал австралийско диджериду и перуански кахон. През май 2012 г. групата издава албума „Оратница“, който съдържа 12 песни.
http://unitedislands.cz/interpret/oratnitza/
БКИ-Прага си запазва правото на промени в програмата.

